
	 Παρουσίαση παραμυθιών Αιμιλίας Αριστείδου
«ΣΕ ΓΝΩΡΙΖΩ, ΚΙ ΑΣ ΜΗΝ ΣΕ ΄ΧΩ ΔΕΙ!

ΜΟΥ ’ΧΕΙ ΜΙΛΗΣΕΙ Η ΓΙΑΓΙΑ ΜΟΥ!»
«ΧΡΙΣΤΟΥΓΕΝΝΑ ΜΑΚΡΙΑ ΑΠΟ ΤΟΝ ΜΠΑΜΠΑ»
στο Σπίτι της Κύπρου

Το Σπίτι της Κύπρου, η Ένωση Λογοτεχνών Κύπρου και οι Εκδόσεις Οσελότος, με τη στήριξη του Τμήματος Σύγχρονου Πολιτισμού του Υφυπουργείου Πολιτισμού της Κυπριακής Δημοκρατίας, διοργάνωσαν  στις 17 Δεκεμβρίου 2024, στο Σπίτι της Κύπρου, την παρουσίαση των παραμυθιών της εκπαιδευτικού, συγγραφέα παιδικών βιβλίων Αιμιλίας Αριστείδου «ΣΕ ΓΝΩΡΙΖΩ, ΚΙ ΑΣ ΜΗΝ ΣΕ ΄ΧΩ ΔΕΙ! ΜΟΥ ’ΧΕΙ ΜΙΛΗΣΕΙ Η ΓΙΑΓΙΑ ΜΟΥ!» και «ΧΡΙΣΤΟΥΓΕΝΝΑ ΜΑΚΡΙΑ ΑΠΟ ΤΟΝ ΜΠΑΜΠΑ» σε εικονογράφηση Αριστείδη Καραβία. Τα παιδικά βιβλία είναι γραμμένα με αφορμή τα 50 χρόνια κατοχής της μισής μας πατρίδα και στόχο έχουν να μεταφέρουμε στα παιδιά μας την ιστορία της Κύπρου μας, τις παραδόσεις μας και τον πόθο για επιστροφή και επανένωση του νησιού μας.

Ο Διευθυντής του Σπιτιού της Κύπρου κ. Διομήδης Νικήτα καλωσόρισε τους παρευρισκόμενους και τους συντελεστές της εκδήλωσης και στη συνέχεια  απηύθυνε  χαιρετισμό η Εκδότρια κ. Ελένη Παντοπούλου. Για τα παραμύθια μίλησαν ο κ. Ελευθέριος Πλουτάρχου, Εκπαιδευτικός, Συγγραφέας και Πρόεδρος της Ένωσης Λογοτεχνών Κύπρου, ο οποίος είχε και τον συντονισμός και η κ. Νίκη Σκούτερη, Εκπαιδευτικός ΠΕ60, MSc, Μα, Πιστοποιημένη Εκπαιδεύτρια Ενηλίκων ΙΝΕΔΙΒΙΜ και Λογοτέχνις. Ακολούθησε αντιφώνηση από την συγγραφέα κ. Αιμιλία Αριστείδου. 
Η εκδήλωση διανθίστηκε  με καλλιτεχνικό πρόγραμμα από τον Βασίλη Ρωμανό, τραγούδι – κιθάρα.
Στην παρουσίαση  προβλήθηκαν  βίντεο από εκπαιδευτικές δράσεις καθώς και με διευθύντριες σχολείων και βιβλιοθηκονόμους. 
Σε γνωρίζω, κι ας μην σε ΄χω δει! Μου 'χει μιλήσει η γιαγιά μου!

Ένα παραμύθι που μας ταξιδεύει τόσο μέσα από την αφήγηση, όσο και μέσα από τις εικόνες του από την Πάφο στην Κερύνεια. Η γιαγιά Άννα μέσα από τις αναμνήσεις της και τις λιγοστές φωτογραφίες που έφερε μαζί της το 1974, μας μεταφέρει στην Κερύνεια για να γνωρίσουμε την ιστορία και την ομορφιά της κατεχομένης πόλης μας. Βασισμένο στον διαχρονικό μας στόχο «Δεν Ξεχνώ», προβάλει και μεταφέρει στα παιδιά μας, εκτός από την ιστορία μας και τον πόθο για επιστροφή στην κατεχομένη γη μας. Είναι εικονογραφημένο από τον Αριστείδη Καραβία, όπου μέσα από τις εικόνες του μας ταξιδεύει σε τοπία και μνημεία της ελεύθερης Πάφου και της κατεχομένης Κερύνειας. Είναι αφιερωμένο στους πρώτους που πήραν το δρόμο της προσφυγιάς, στους Κερυνειώτες.

Χριστούγεννα μακριά από τον Μπαμπά

Ένα παραμύθι που ταξιδεύει το μυαλό των παλαιότερων, ξυπνώντας τους όμορφες αναμνήσεις και μεταφέρει με μαγικό τρόπο στους νεότερους εικόνες από την Κύπρο του χθες και του σήμερα! Ένα πολυθεματικό παιδικό βιβλίο, βασισμένο στον διαχρονικό στόχο «Δεν Ξεχνώ». Είναι αφιερωμένο σε όλο τον ξεριζωμένο και απόδημο ελληνισμό. Στέλνει πολλαπλά μηνύματα στα παιδιά μας,  ότι και ο δικός μας λαός κάποτε ξεριζώθηκε και ξενιτεύτηκε. Συνδέει την τουρκική εισβολή του 1974 με την καταστροφή της Σμύρνης το 1922. Επίσης, είναι ένα παραμύθι το οποίο προβάλει τις αξίες και τους θεσμούς της οικογένειας, την ιστορία της Κύπρου, τα ήθη, τα έθιμα και τις παραδόσεις μας και στέλνει μηνύματα σεβασμού προς τους άλλους λαούς που καταφθάνουν στο νησί μας πρόσφυγες από τη δική τους πατρίδα. Μεταφέρει στα παιδιά μας τον πόθο για επιστροφή στην κατεχόμενη γη μας και για επανένωση του νησιού μας. Είναι εικονογραφημένο από τον Αριστείδη Καραβία, όπου μέσα από τις εικόνες του μας ταξιδεύει σε τοπία και μνημεία της ελεύθερης Λευκωσίας και της κατεχόμενης Μόρφου. Το παραμύθι είναι εγκεκριμένο από το Υπουργείο Παιδείας, Αθλητισμού και Νεολαίας μέχρι την ΣΤ΄ Δημοτικού.
Σύνδεσμος παρακολούθησης: https://webcast.grnet.gr/room/1607?eventid=17292
18 Δεκεμβρίου 2024

